Regulamentul privind organizarea și desfășurarea procesului de admitere pentru programele de studii universitare de masterat didactic la Universitatea de Vest din Timișoara

***Anul universitar***

***2023-202***4

 **The regulation for organizing the admission process for the university didactic master's degree programs at the West University of Timișoara**

 ***Academic year***

***2023-2024***

|  |
| --- |
|  |
| Elaborat: | Conf. univ. dr. habil. Marian D. ILIELector univ. dr. Dana CRĂCIUN |  |
| Verificat: | *Prorector strategie academică și relația cu studenții*Conf. univ. dr. Mădălin BUNOIU*Director Departamentul pentru Managementul Calității*Vlad D. CHERECHEȘ |  |
| Alte avize solicitate: | Consiliul Departamentului pentru Pregătirea Personalului Didactic  | Hotărâre nr. … / ......2023 |
| Avizat: | Consilier juridic: Anca CICIOU |  |
| Avizat: | Consiliul de Administrație al UVT | Hotărâre nr. … / ......2023 |
|  |
| *Intrat în vigoare prin Hotărârea Senatului UVT nr. ... din data de ......2023* |

**CAPITOLUL I**

**Dispoziții generale**

 **Articolul 1.**

 **(1)** Prezentul regulament stabilește cadrul general pentru organizarea procesului de admitere laprogramele de studii universitare de masterat didactic organizate în Universitatea de Vest din Timișoara.

 **(2)** Conform legislației în vigoare, studenții și absolvenții de studii universitare care optează pentru profesia didactică au obligația să absolve cursurile unui program de studii universitare de masterat didactic sau a programelor de formare psihopedagogică în vederea certificării competenţelor pentru profesia didacticăNivel I, respectiv Nivel II.

 **(3)** La Universitatea de Vest din Timișoara, programele de studii universitare de masterat didactic se organizează sub coordonarea Departamentului pentru Pregătirea Personalului Didactic (DPPD), în parteneriat cu facultățile UVT.

 **Articolul 2. Cadrul legal**

 În anul universitar 2023-2024, procesul de admitere la programele de studii universitare de masterat didactic organizate în Universitatea de Vest din Timișoara se desfășoară în conformitate cu prevederile articolelor 138, 142, 145, 151, 153, 154, 156, 157, 199, 200, 277 din Legea Educației Naționale Nr. 1/2011, cu modificările și completările ulterioare și în baza următoarelor acte normative:

* + Legea nr. 288 din 24 iunie 2004 privind organizarea studiilor universitare, cu modificările și completările ulterioare;
	+ Ordonanța de Urgență a Guvernului României nr. 133 din 14 septembrie 2000 privind învățământul universitar și postuniversitar de stat cu taxă, peste locurile finanțate de la bugetul de stat, aprobată cu modificări prin Legea nr. 441 din 18 iulie 2001, cu modificările și completările ulterioare;
	+ Hotărârea Guvernului României nr. 288 din 21 iunie 1993 privind școlarizarea în România a cetățenilor din alte țări, cu modificările și completările ulterioare;
	+ Ordonanța Guvernului României nr. 22 din 29 august 2009 privind stabilirea cuantumului minim al taxelor de școlarizare, în valută, a cetățenilor care studiază pe cont propriu în România, din state care nu sunt membre ale Uniunii Europene, precum și din cele care nu fac parte din Spațiul Economic European și din Confederația Elvețiană, aprobată cu modificări și completări prin Legea nr. 1 din 6 ianuarie 2010;
	+ Ordinul Ministrului Educației, Cercetării, Tineretului și Sportului nr. 3223 din 8 februarie 2012 pentru aprobarea Metodologiei de recunoaștere a perioadelor de studii efectuate în străinătate;
	+ Ordinul Ministrului Educației Naționale nr. 3236 din 10 februarie 2017 privind aprobarea *Metodologiei de primire la studii și școlarizare a cetățenilor străini pe locuri fără plata taxelor de școlarizare și cu bursă și pe locuri fără plata taxelor de școlarizare, dar fără bursă, în instituțiile de învățământ superior de stat acreditate*;
	+ Ordinul Ministrului Educației Naționale nr. 3473 din 17 martie 2017 privind aprobarea *Metodologiei de primire la studii și școlarizare a cetățenilor străini începând cu anul școlar/universitar 2017-2018*, cu modificările și completările ulterioare (Ordinul Ministrului Educației și Cercetării nr. 4151 din 24 aprilie 2020 privind modificarea *Metodologiei de primire la studii și școlarizare a cetățenilor străini începând cu anul școlar/universitar 2017-2018*, aprobată prin Ordinul Ministrului Educației Naționale Nr. 3473/17.03.2017 și Ordinul Ministrului Educației și Cercetării Nr. 5736 din 13 octombrie 2020 privind modificarea *Metodologiei de primire la studii și școlarizare a cetățenilor străini începând cu anul școlar/universitar 2017-2018*, aprobată prin Ordinul ministrului educației naționale Nr. 3.473/17.03.2017);
	+ Ordinul Ministrului Educației Naționale, al Ministrului Afacerilor Externe și al Ministrului pentru Românii de Pretutindeni nr. 3900/A10/2046/C/129/2017 privind aprobarea *Metodologiei de școlarizare a românilor de pretutindeni în învățământul preuniversitar de stat din România, pe locuri de studii fără plata taxelor de școlarizare, dar cu bursă, respectiv fără plata taxelor de școlarizare, dar fără bursă începând cu anul școlar 2017-2018* și a *Metodologiei de școlarizare a românilor de pretutindeni în învățământul superior de stat din România, pe locuri de studii fără plata taxelor de școlarizare, dar cu bursă, respectiv fără plata taxelor de școlarizare, dar fără bursă începând cu anul universitar 2017-2018*;
	+ Ordinul Ministrului Educației nr. 4139 din 29 iunie 2022 pentru aprobarea *Metodologiei-cadru de organizare a programelor de formare psihopedagogică prin departamentele de specialitate din cadrul instituțiilor de învățământ superior acreditate*;
	+ Ordinul Ministrului Educației Naționale nr. 4294 din 29 iunie 2017 privind aprobarea procedurii de școlarizare a românilor de pretutindeni în învățământul preuniversitar și superior de stat și particular acreditat din România, pe locuri de studii cu taxă în lei, începând cu anul școlar/universitar 2017-2018;
	+ *Ordinul Ministrului Educației* nr. 3102 din 21 februarie 2022 pentru aprobarea *Metodologiei-cadru privind organizarea admiterii în ciclurile de studii universitare de licență, de master și de doctorat*;
	+ *Regulamentul Universității de Vest din Timișoara (UVT) privind organizarea și desfășurarea procesului de admitere pentru programele de studii universitare de la ciclul de studii de masterat*, aprobată de Senatul UVT;
	+ Ordinul Ministrului Educației, Cercetării, Tineretului și Sportului nr. 5745 din 13.09.2012 privind aprobarea *Metodologiei-cadru de organizare a programelor de formare psihopedagogică în vederea certificării competențelor pentru profesia didactică*, cu modificările și completările ulterioare;
	+ Ordinul Ministerului Educației și Cercetării nr. 4524 din 12 iunie 2020 privind înființarea și organizarea programelor de studii universitare de masterat didactic;
	+ *Metodologia de organizare prin DPPD-UVT a programelor de formare psihopedagogică în vederea certificării pentru profesia didactică,* 2021;
	+ *Regulamentul privind organizarea și funcționarea Departamentului pentru Pregătirea Personalului Didactic*, în vigoare din 2021,

și în baza altor acte normative cu incidență în domeniul de activitate reglementat.

**CAPITOLUL II**

**Organizarea procesului de admitere la programele de studii universitare de masterat didactic**

 **Articolul 3.**

 **(1)** Pentru anul universitar 2023-2024, procesul de admitere la programele de studii universitare de masterat didactic din cadrul Universitatății de Vest din Timișoara se organizează în conformitate cu legislația în vigoare, pentru următoarele programe de studii universitare de masterat didactic:

|  |  |  |  |  |  |  |
| --- | --- | --- | --- | --- | --- | --- |
| **Program de studii universitare de masterat didactic** | **Domeniul de studii**  | **Formă de învățământ** | **Limba de predare** | **Numărul maxim de studenți care pot fi școlarizați** | **Numărul de locuri finanțate de la bugetul de stat alocate** | **Numărul de credite de studii transferabile** |
| **Masterat didactic în Biologie** | Științe ale educației | cu frecvență | limba română | NA | 10 | 120 |
| **Masterat didactic în Chimie** | Științe ale educației | cu frecvență | limba română | NA | 10 | 120 |
| **Masterat didactic în Geografie** | Științe ale educației | cu frecvență | limba română | NA | 10 | 120 |
| **Masterat didactic în Fizică** | Științe ale educației | cu frecvență | limba română | NA | 10 | 120 |
| **Masterat didactic în Educație fizică și sport** | Științe ale educației | cu frecvență | limba română | NA | 10 | 120 |

**(2)** Înmatricularea studenților la programele de studii universitare de masterat didactic se va face la facultățile care gestionează programele de studii universitare de licență în ale căror domenii de studii universitare de licență sunt organizate programele de studii universitare de masterat didactic.

**(3)** Conform legislației în vigoare, programele de studii de masterat didactic se adresează absolvenților cu diplomă de licență sau echivalentă, care doresc să se orienteze către cariera didactică.

**(4)** Planurile de învățământ aferente programelor de studii universitare de masterat didactic sunt reglementate de Ordinul Ministerului Educației și Cercetării nr. 4524/12.06.2020, privind *înființarea și organizarea programelor de studii universitare de masterat didactic* și sunt disponibile online, la adresa: [www.dppd.uvt.ro](http://www.dppd.uvt.ro).

 **Articolul 4.**

 Procesul de admitere la programele de studii universitare de masterat didactic se organizează:

* pe locuri finanțate de la bugetul de stat, prin granturi de studii;
* pe locuri cu taxă.

 **Articolul 5.** **Categorii de candidați**

**(1)** Pot candida la admiterea la programe de studii universitare de masterat didactic:

* absolvenții cu diplomă de licență sau echivalentă (cf. Legii nr. 84/1995);
* absolvenții români cu studii efectuate în străinătate care posedă *Adeverință de recunoaștere a studiilor*, emisă de către direcția de specialitate din cadrul Ministerului Educației – Centrul Național de Recunoaștere și Echivalare a Diplomelor (CNRED), ca fiind cel puțin studii universitare de nivel licență.

 **(2)** Absolvenții cu diplomă de licență sau echivalentă se pot înscrie la programul de studii universitare de masterat didactic din același domeniu fundamental corespunzător domeniului studiilor universitare de licență absolvite.

 **Articolul 6**.

 **(1)** Recunoașterea studiilor efectuate în afara României de cetățenii români care au absolvit studiile în altă țară se va realiza de direcția de specialitate din cadrul M.E. – *Centrul Național pentru Recunoașterea și Echivalarea Diplomelor (CNRED)* – înainte de înscrierea candidaților la concursul de admitere, fiecare candidat având obligația de a prezenta la înscrierea la concurs atestatul de recunoaștere/echivalare a studiilor.

 **(2)** Demersurile pentru recunoașterea şi echivalarea studiilor se fac doar prin intermediul Departamentul de Relații Internaționale (DRI) al UVT, prin depunerea unui dosar pentru echivalare, care va fi transmis ulterior, de către DRI, către ME-CNRED. Totodată, DRI va elibera candidatului o adeverință care să ateste faptul că actele sale de studii au fost trimise spre recunoaștere și echivalare la Ministerului Educației. Pe baza acestei adeverințe, candidatul poate participa la sesiunile de admitere din cadrul DPPD - UVT, fiind exceptat de la obligativitatea de a prezenta un certificat/atestat de echivalare, dacă nu este eliberat în timp util. Această adeverință va fi însoțită de celelalte documente din dosarul de admitere, conform prezenteni metodologii, precum și de o declarație pe propria răspundere, prin care candidatul se angajează să prezinte certificatul/atestatul de echivalare, emis de M.E. până la o dată stabilită de comun acord cu reprezentanții departamentului, în caz contrar pierzându-și statutul de student.

 **(3)** Procedura de recunoaștere şi echivalare a studiilor detaliată la articolul anterior este valabilă şi pentru alte categorii de cetăţeni: a) refugiați și persoane care beneficiază de protecţie subsidiară şi care, conform legislaţiei în vigoare, au aceleaşi drepturi de studii ca şi cetăţenii români și b) persoane din state terţe, căsătorite cu cetăţeni români.

**Articolul 7.**

Admiterea la toate programele de studii universitare de masterat didactic se susține în limba română.

**Articolul 8. Calendarul procesului de admitere**

**(1)** Sesiunile de admitere la programele de studii universitate de masterat didactic se desfăşoară în perioadele stabilite la nivelul UVT pentru procesul de admitere și/sau în o altă perioadă special dedicată procesului de admitere la aceste programe de studii universitare, aprobată de prorectorul de resort, înainte de începerea anului universitar.

**(2)** Procesul de admitere la programele de studii universitate de masterat didactic se organizează într-o singură sesiune, în luna septembrie 2023.

**(3)** Pentru anul universitar 2023-2024, *calendarul procesului de admitere* la programele de studii universitate de masterat didactic, pentru sesiunea a I-a, din luna septembrie 2023, este următorul:

* Înscrierea online a candidaților, prin completarea de către aceștia, pe platforma de admitere a UVT, a datelor solicitate: 04.09.2023–14.09.2023.
* Afișarea rezultatelor cu candidații admiși: 15.09.2023.
* Depunerea contestațiilor: 16.09.2023.
* Confirmarea postului de către candidat: 17.09.2023-18.09.2023.
* Afișarea rezultatelor finale cu candidații înmatriculați: 19.09.2023.

 **Articolul 9. Înscriere la procesul de admitere**

**(1)** Înscrierea în procesul de admitere la programele de studii universitate de masterat didactic se face exclusiv online pe platforma UVT dedicată admiterii (<https://admitereonline.uvt.ro/>), prin crearea unui cont personal de către candidat.

**(2)** Înscrierea în procesul de admitere se face personal, pe baza cărții de identitate/pașaportului, a datelor personale de identificare și a celorlalte informații solicitate de formularul de înscriere disponibil pe platforma de admitere în secțiunea studii universitare de masterat a fiecărei facultăți care organizează un astfel de program de studii universitare de masterat.

**(3)** Odată demarat procesul de înscriere online de către un candidat, prin crearea contului pe platformă și introducerea datelor personale de identificare, acesta își exprimă acordul pentru prelucrarea datelor de către UVT și pentru a fi informat periodic despre procesul de admitere, oferta educațională și serviciile UVT.

**(4)** Procesul de înscriere online se va finaliza odată cu validarea dosarului de către comisia de admitere, în urma verificării completitudinii și corectitudinii acestuia, după ce a fost achitată taxa de înscriere sau după ce a fost validată scutirea de taxă de înscriere de către comisia de admitere în baza documentelor justificative încărcate pe platforma de admitere.

**(5)** Candidații la programele de studii universitate de masterat didactic vor prezenta, la sediile UVT sau la centrele județene de admitere, toate documentele necesare procesului de admitere, în conformitate cu prevederile prezentului regulament, în original sau în copie legalizată, până la data de 27 septembrie 2023. În condițiile prezentului alineat, în cazul în care documentele în original nu vor fi prezentate la data stabilită de prezenta metodologie sau în cazul în care se constată discrepanțe între datele înscrise în aceste documente și datele/documentele încărcate de candidați pe platforma de admitere, candidații își vor pierde locul confirmat la programul de studii universitate de masterat didactic.

 **(6)** Prin excepție de la alineatul (5), nu este necesar să fie certificate conform cu originalul documentele eliberate de persoanele juridice de drept public sau de drept privat în format electronic, care au o **semnătură electronică calificată sau avansată**, definite potrivit prevederilor art. 3, pct. 11 și 12 din Regulamentul (UE) nr. 910/2014.

 **(7)** După încheierea perioadei de înscriere, opțiunile, ordinea acestora precum și alte informații din dosarul înregistrat pe platforma online de admitere nu pot fi modificate.

 **Articolul 10.** **Lista documentelor necesare**

**(1)** Admiterea la programele de studii universitate de masterat didactic se face pe bază de dosar care va conţine:

1. Carte de identitate/buletin;
2. Certificat de naștere;
3. Certificat de căsătorie – *dacă este cazul;*
4. Diploma de licență sau adeverință de absolvire a studiilor universitare de licență;
* Candidații care au promovat examenul de licență în sesiunile corespunzătoare anului universitar 2021-2022 pot prezenta la punctele de preluare a documentelor necesare procesului de admitere din sediile UVT și din centrele județene de admitere organizate de UVT, pentru sesiunea de admitere imediat următoare examenului de licență în anul 2022, în locul diplomei de licență, adeverința eliberată de instituția de învățământ, în care se menționează media generală de la examenul de licență, notele obținute la probele susținute la acest examen, termenul de valabilitate și faptul că nu a fost eliberată diploma.
1. Adeverință medicală eliberată de medicul de familie, nu mai veche de 90 de zile de la data prezentării acesteia la biroul de preluare a documentelor, care să ateste dacă respectivul candidat este apt pentru a se înscrie să parcurgă studii universitare și, dacă este cazul, afecțiunile cronice de care suferă candidatul (neuropsihiatrice, de natură psiho-patologică, pulmonare, dermato-venerice, handicap (tipul, gradul) etc.). Tulburările specifice de învățare (dislexie, disgrafie, discalculie etc.) sau eventuale cerințe educaționale speciale vor fi atestate printr-un certificat de diagnostic;
2. Adeverință care atestă parcurgerea unui alt program de studii universitare de masterat (finalizat sau nu la momentul depunerii dosarului), în care să fie menționat regimul de finanțare în care a fost parcurs fiecare an de studii (cu finanțare de la bugetul de stat/cu taxă, dacă acesta este/a fost desfășurat la o instituție de învățământ superior de stat din România) – *dacă este cazul*.

**(2)** Candidații cetățeni români sau proveniți din state membre ale Uniunii Europene, din Spațiul Economic European și din Confederația Elvețiană care au efectuat studiile liceale în afara României trebuie să prezinte, suplimentar documentelor de mai sus, și documentul de echivalare/recunoaștere a studiilor eliberat de *Centrul Național pentru Recunoașterea și Echivalarea Diplomelor (CNRED)*.

 **(3)** Pentru admiterea la programele de studii universitare de masterat didactic cu predare în limba română, cetățenii străini au obligația să prezinte un certificat de competență lingvistică pentru limba română de nivel C1 eliberat de instituții abilitate de Ministerul Educației.

 **(4)** Candidații eligibili pentru a fi scutiți de taxa de înscriere, conform articolului 19 al prezentului regulament, vor încărca pe platforma de admitere și documentele justificative pentru categoria în care se încadrează.

 **Articolul 11.**

În vederea înmatriculării, candidații admiși pe locurile finanțate de la bugetul de stat au obligația să depună la punctele de preluare a documentelor necesare procesului de admitere din sediile UVT și din centrele județene de admitere organizate de UVT, diploma de licență (sau adeverința, pentru candidații care au promovat examenul de licență în sesiunea 2022-2023) în original.

 **Articolul 12. Concursul/probele de admitere**

 Admiterea la un program de studii universitare de masterat didactic se face pe baza unei scrisori de motivație pentru alegerea unui parcurs profesional în învățământ. Procesul de admitere se va finaliza prin acordarea calificativului ADMIS/RESPINS de către comisia de admitere, în urma analizei scrisorii de motivație depusă de candidat la dosarul de înscriere. Ierarhizarea candidaților se va face pe baza mediei de absolvire a studiilor universitare de licență.

 **Articolul 13.**

 Pentru candidații cu dizabilități se asigură, acolo unde este cazul, suport adițional adaptat nevoilor acestora, conform *Metodologiei UVT privind organizarea și desfășurarea procesului de admitere pentru programele de studii universitare de la ciclul de studii de masterat*.

 **Articolul 14. Media de admitere**

**(1)** Media generală minimă de admitere la programele de studii universitare de masterat nu poate fi mai mică decât 7,00 (șapte).

 **(2)** Media generală de admitere este reprezentată de media de absolvire a studiilor universitare de licență.

**(3)** Clasificarea candidaților se face în ordinea descrescătoare a mediilor obținute la examenul de admitere și în limita locurilor aprobate pentru fiecare program de studii universitare.

**(4)** Media generală sau punctajele generale obținute de candidați la admitere sunt valabile pentru stabilirea ordinii de clasificare doar în cadrul programelor de studii universitare de masterat didactic, conform prezentei metodologii.

**(5)** Ordinea de clasificare rezultată în urma procesului de admitere va fi utilizată și pentru repartizarea locurilor finanțate prin granturi de studii, acestea revenind celor mai bine clasați candidați eligibili pentru fiecare program de studii universitare de masterat didactic.

 **Articolul 15.** Locurile finanțate de la bugetul de stat se ocupă anual în funcție de performanțele academice ale studenților. Această condiție va fi prevăzută în contractul de studii încheiat de fiecare student cu Universitatea de Vest din Timișoara. În contract (cel puțin pentru primul an de studii) sau într-un act adițional la contractul de studii (pentru următorii ani de studii, dacă este cazul) se precizează dacă locul atribuit studentului este finanțat de la bugetul de stat sau este cu taxă. Reclasificarea pe un/ocuparea unui loc finanțat de la bugetul de stat atrage obligativitatea studentului beneficiar de a depune în original la UVT, la dosarul personal, diploma de licență.

 **Articolul 16.**

 **(1)** Un candidat poate fi admis și înmatriculat ca student la cel mult două programe de studii universitare concomitent, indiferent de ciclul de studii și de instituțiile de învățământ care le organizează.

 **(2)** Un candidat declarat admis poate beneficia de finanțare de la bugetul de stat pentru un singur program de studii universitare de masterat. Candidatul declarat admis pe locuri finanțate de la bugetul de stat la două programe de studii universitare aferente aceluiași ciclu de studii optează, pe platforma de admitere, pentru programul de studii universitare care va fi finanțat de la bugetul de stat, până la termenul de confirmare stabilit prin prezentul regulament.

 **(3)** Un candidat care a urmat un program de studii universitare de masterat pe un loc finanțat de la bugetul de stat poate urma un alt program de studii universitare de masterat doar în regim cu taxă. Un candidat care a urmat un program de studii universitare de masterat doar parțial pe loc finanțat de la bugetul de stat, poate ocupa un loc finanțat de la bugetul de stat la alt program de studii universitare de masterat doar în acei ani de studii pe care nu i-a urmat deja cu finanțare de la bugetul de stat la un alt program de studii aferent aceluiași ciclu de studii universitare.

 **(4)** Costurile aferente depășirii duratei normale a unui program de studii universitare finanțat de la bugetul de stat, prevăzută de lege, se suportă de către studenți.

 **Articolul 17.**

 **(1)** Eventualele *contestații la procesul de admitere* se pot depune în termen de 24 de ore de la data afișării rezultatelor concursului de admitere, conform calendarului procesului de admitere prezentat la articoluli 8 al prezentei metodologii, prin intermediul adresei de e-mail de admitere.dppd@e-uvt.ro. Contestațiile sunt analizate de *Comisia de soluționare a* contestațiilor constituită la nivelul departamentului de specialitate. Decizia comisiei de soluționare a contestațiilor este definitivă. Rezultatele contestațiilor se afișează în termen de cel mult 24 de ore de la data expirării termenului de depunere a contestațiilor, conform calendarului de admitere prezentat la articolul 8.

 **(2)** Rezultatele procesului de admitere se fac publice prin afișare pe pagina web a DPPD și pe platforma de admitere, cu respectarea normelor privind protecția datelor cu caracter personal.

 **Articolul 18.**

 **(1)** În perioada stabilită în conformitate cu articolul 8 al prezentului regulament, după soluționarea contestațiilor, se face înmatricularea candidaților declarați admiși.

 **(2)** Candidații declarați admiși pe locurile cu finanțare de la buget achită cuantumul taxei de înmatriculare și semnează contractul de studii.

 **(3)** Candidații declarați admiși pe locurile cu taxă achită cuantumul taxei de înmatriculare, al taxei de studii (integral sau parțial, conform prezentei metodologiei) și semnează contractul de studii.

 **(4)** După înmatriculare, se generează și se afișează listele finale, cu candidații declarați admiși și înmatriculați.

 **(5)** Prin plata taxei de înmatriculare, candidații își asumă că au citit și și-au însușit prevederile contractului de studii pentru anul universitar 2023-2024, ce va fi publicat pe site-ul DPPD-UVT și pe pagina web dedicată procesului de admitere.

 **(7)** După încheierea perioadelor de confirmare a locurilor, dacă există candidați declarați admiși care nu au confirmat locul obținut în urma concursului de admitere prin achitarea taxei de înmatriculare, se vor afișa noi liste cu ierarhizarea candidaților, rezultate din glisarea în clasament a candidaților cu medii de admitere mai mici pe locurile rămase libere, în funcție de ordinea opțiunilor selectate de aceștia în dosarul înregistrat pe platforma online de admitere. La întocmirea noului/noilor clasament/e vor fi luați în considerare inclusiv candidații care, din cauza numărului restrâns de opțiuni selectate, nu au fost incluși în clasamentul inițial și, prin urmare, nu au fost admiși pe un loc pe care să îl poată confirma, dar care, în baza mediei de admitere, se încadrează pentru ocuparea unui loc dintre cele rămase libere în urma confirmărilor. Candidații care au fost admiși inițial la opțiuni inferioare din punct de vedere al priorității, dar care la următoarele iterații ale clasamentelor devin eligibili pentru o opțiune superioară, vor fi declarați admiși la opțiunea cu prioritatea cea mai mare din lista lor inițială pentru care sunt eligibili.

 **Articolul 19. Taxe**

 **(1)** Pentru programele de studii universitare de masterat didactic, taxa de înscriere la concursul de admitere la studii universitare de masterat este 200 de lei, iar taxa de înmatriculare este 150 de lei, în conformitate cu hotărârile Senatului UVT. Taxa de înscriere la admitere se plătește o singură dată pe facultate, indiferent de numărul programelor de studii universitare de masterat la care s-a înscris candidatul în cadrul aceleiași facultăți. În cazul în care candidatul s-a înscris la programe de studii universitare din facultăți diferite, atunci va plăti taxa de înscriere pentru fiecare facultate. În cazul în care candidatul se înscrie și dorește să urmeze simultan două programe de studii universitare de masterat în cadrul aceleiași facultăți, va depune câte o aplicație pe platforma de admitere pentru fiecare dintre aceste programe și va achita taxa de înmatriculare aferentă pentru fiecare dintre acestea. Aceste taxe se fac publice pe pagina web a Universității de Vest din Timișoara.

**(2)** Categoriile de candidați scutiți de plata taxei de înscriere pentru procesul de admitere la studiile universitare de masterat didactic, în baza documentelor justificative încărcate pe platforma online de admitere, sunt:

* copiii întregului personal din învățământul preuniversitar (personal didactic, didactic auxiliar și nedidactic) aflat în activitate sau pensionat;
* copiii întregului personal din învățământul universitar (personal didactic, didactic auxiliar, nedidactic și din bibliotecile centrale universitare) aflat în activitate sau pensionat;
* întregul personal din învățământul superior și din bibliotecile centrale universitare;
* candidații orfani de unul dintre părinți care a activat în sistemul de învățământ;
* candidații proveniți din centrele de plasament/sistemul de protecție socială;
* candidații orfani de ambii părinți;
* sportivii cu performanțe deosebite (sportivi ai CSU-UVT, ai cluburilor și secțiilor sportive cu care UVT are acorduri de colaborare, medaliați la competițiile naționale, europene și mondiale – la propunerea Facultății de Educație Fizică și Sport).

**(3)** Sportivii cu performanțe deosebite (sportivi ai CSU-UVT, ai cluburilor și secțiilor sportive cu care UVT are acorduri de colaborare, medaliați la competițiile naționale, europene și mondiale – la propunerea Facultății de Educație Fizică și Sport) sunt scutiți de plata taxei de înmatriculare pentru studiile universitare de masterat didactic.

**(4)** Scutirea de la plata acestor taxe se face numai pe baza documentelor doveditoare încărcate de candidați pe platforma online de admitere și prezentate în original la punctele de preluare a documentelor necesare procesului de admitere din sediile UVT și centrele județene de admitere organizate de UVT și a eventualelor criterii suplimentare prevăzute în metodologiile proprii de admitere. Aprobarea scutirii se face de către Comisia de admitere de la nivelul facultății, prin validarea acesteia pe platforma online de admitere.

**(5)** Taxa de înscriere achitată nu se restituie în cazul în care candidatul nu mai dorește să finalizeze procesul de admitere sau în cazul în care dosarul său este invalidat/respins din motive administrative sau academice. În cazul achitării nejustificate a unei taxe de înscriere (exemplu: în cazul achitării mai multor taxe în vederea înscrierii la mai multe programe de studii universitare de licență din cadrul aceleiași facultăți sau în cazul în care candidatul îndeplinea condițiile pentru a beneficia de scutire de taxă), respectiva taxă poate fi restituită candidatului, la cerere, în baza unei solicitări depuse în acest sens printr-un formular online pus la dispoziție de UVT, sau poate fi utilizată pentru o altă înscriere în cadrul UVT, în sesiunile de admitere aferente aceluiași an universitar, candidatul prezentând dovada plății respective pe platforma online de admitere.

**(6)** Candidații din state terțe UE, Spațiului Economic European și Confederației Elvețiene plătesc o taxă de înscriere la concursul de admitere de 75 de euro (pentru procesarea dosarului în vederea organizării admiterii).

**(7)** La înmatriculare, în conformitate cu calendarul admiterii la articolul 8 din prezenta metodologie, candidații declarați admiși plătesc taxa de înmatriculare.

**(8)** Taxa de înmatriculare achitată nu se restituie în cazul în care candidatul nu mai dorește să ocupe locul obținut în urma procesului de admitere/se retrage de la studii. În cazul achitării nejustificate a unei taxe de înmatriculare (exemplu: în cazul în care candidatul îndeplinea condițiile pentru a beneficia de scutire de taxă), respectiva taxă poate fi restituită candidatului, la cerere, în baza unei solicitări depuse în acest sens printr-un formular online pus la dispoziție de UVT.

**(9)** Până la data de 22 semptembrie 2023, pentru sesiunea de admitere din luna septembrie, studenții admiși la ciclul de studii universitare de masterat pe locuri cu taxă au obligația de a plăti 30% din valoarea taxei anuale de studiu. În caz de neplată în termenul stabilit, studentul își va pierde locul.

**(10)** În cazul în care studentul inițial declarat admis pe locurile cu taxă va trece pe locurile fără taxă, i se va restitui suma plătită, aferentă celor 30 de procente din valoarea taxei anuale de studiu, în baza unei solicitări depuse în acest sens de student printr-un formular online pus la dispoziție de UVT.

**(11)** Dacă un candidat se retrage de pe locul cu taxă obținut în urma procesului de admitere înainte de data începerii anului universitar (02.10.2023), acesta poate solicita restituirea primei tranșe din taxa de studiu pe care a achitat-o (30%).

**(12)** Studenții înmatriculați concomitent la două programe de studii universitare de diferite din cadrul Universității de Vest din Timișoara beneficiază, la cerere și cu documente doveditoare, de o reducere de 50% din valoarea taxei de școlarizare pentru programul de studii universitare la care sunt înmatriculați cu taxă. În cazul în care ambele programe de studii universitare sunt urmate în regim cu taxă, reducerea se va solicita în proporție de 25% de la fiecare facultate la care sunt înscriși. Aceeași reducere de 50% din valoarea taxei se aplică și pentru studenții care, la un interval de maximum nouă ani de la absolvirea unui program de studii universitare la Universitatea de Vest din Timișoara, se înscriu la un alt program de studii universitare organizat de universitate, la același ciclu de studii universitare cu cel absolvit în cadrul UVT. Reducerea se aplică o singură dată pentru fiecare an de studiu în care studentul se regăsește în această situație, pe baza unei cereri însoțită de documente doveditoare și depusă la InfoCentrul studențesc în termen de 10 zile lucrătoare de la începerea anului universitar.

**(13)** Studenții bursieri ai statului român nu plătesc taxe de școlarizare.

**Articolul 20.** Universitatea de Vest din Timișoara are obligația să restituie, după afișarea rezultatelor finale, în termen de cel mult 48 de ore de la depunerea cererii și necondiționat, fără perceperea unor taxe, documentele candidaților respinși sau ale celor care renunță la locul obținut în urma procesului de admitere. Gratuitatea restituirii documentelor se menține timp de 1 an de la data afișării rezultatelor. După această dată, documentele se arhivează, iar Universitatea de Vest din Timișoara își rezervă dreptul de a percepe o taxă de arhivare pentru acest serviciu, în acord cu hotărârea Senatului Universității de Vest din Timișoara.

 **Articolul 21.**

 **(1)** La nivelul fiecărui departament care gestionează un domeniu de studii universitare de licență în care se organizează programul de studii universitare de masterat didactic se constituie o *Comisie de admitere*, responsabilă de organizarea și desfășurarea corectă a procesului de admitere la nivelul departamentului.

  **(2)** Comisia de admitere este propusă și aprobată de Consiliul departamentului de specialitate, și funcționează sub autoritatea și răspunderea directorului DPPD și a directorului de departamentului de specialitate.

 **(3)** Comisia de admitere este compusă din patru persoane: un președinte, doi evaluatori și un secretar. Președintele și evaluatorii trebuie să aibă grad didactic de lector, conferențiar sau profesor universitar. Secretarul comisiei poate avea grad didactic de asistent universitar doctor, fără drept de evaluare a aplicațiilor depuse.

 **(4)** Atribuțiile membrilor *Comisiei de admitere* sunt:

1. verifică componența dosarelor de candidatură;
2. solicită, la nevoie, candidaților completarea dosarele de concurs;
3. comunică candidaților decizia finală și o motivează;
4. răspund întrebărilor și solicitărilor candidaților de-a lungul procesului de admitre;
5. comunică directorului departamentului de specialitate și directorului DPPD stadiul procesului de admitere;
6. comunică secretariatului finalizarea procesului de admitere.

 **Articolul 22.**

 **(1)** La nivelul fiecărui departament de specialitate care gestionează un domeniu de studii universitare de licență în care se organizează programul de studii universitare de masterat didactic se constituie o *Comisie de soluționare a contestațiilor*.

 **(2)** Comisia de soluționare a contestațiilor este propusă și aprobată de Consiliul departamentului de specialitate, și funcționează sub autoritatea și răspunderea directorului departamentului de specialitate și a directorului DPPD.

  **(3)** Comisia de soluționare a contestațiilor este compusă din patru persoane: un președinte, doi evaluatori și un secretar. Președintele și evaluatorii trebuie să aibă grad didactic de lector, conferențiar sau profesor universitar. Secretarul comisiei poate avea grad didactic de asistent universitar doctor, neavând atribuții decizionale în procesul de soluționare a contestațiilor.

 **(4)** Atribuțiile *Comisiei de soluționare a contestațiilor* sunt:

1. analizează contestațiile;
2. transmit candidaților deciziile și le motivează;
3. comunică directorului departamentului de specialitate și directorului DPPD stadiul procesului de analiză a contestațiilor.

**Articolul 23.**

 **(1)** Studenții care au fost exmatriculați în anul I de la studii universitare de masterat de pe locuri finanțate de la bugetul de stat au dreptul să se înscrie la un nou concurs de admitere numai pe locuri cu taxă, indiferent de forma de învățământ aleasă.

 **(2)** Studenții care au fost exmatriculați în anul I de la studii universitare de masterat pot fi reînmatriculați la același program de studii universitare, pe locuri cu taxă, pe baza unei cereri, fără a participa din nou la concursul de admitere, doar în cazul în care, după încheierea tuturor sesiunilor concursului de admitere aferent anului universitar curent, capacitatea de școlarizare a domeniului de studii universitare în care se încadrează programul de studii universitare de masterat respectiv nu este astfel depășită, iar la programul de studii universitare de masterat respectiv nu sunt înmatriculați mai mult de 75 de studenți.

**Articolul 24.** Prezentul regulament, precum și *Regulamentul UVT privind organizarea și desfășurarea procesului de admitere pentru programele de studii universitare de la ciclul de studii de masterat*, sunt obligatorii atât pentru *Comisia de admitere* a facultății, cât și pentru candidați și se aduce la cunoștința acestora prin afișare pe site-ul DPPD-UVT și pe site-ul dedicat procesului de admitere la UVT – [www.admitere.uvt.ro](http://www.admitere.uvt.ro).

**Articolul 25.** Facultatea care gestionează programul de studii universitare de masterat didactic și DPPD-UVT nu răspund:

a) erorile de înscriere sau de calcul din documentele oficiale solicitate candidaților în cadrul procesului de admitere (diplome, foi matricole);

b) erorile de completare comise de candidați în formularul de înscriere de pe platforma online de admitere;

c) nefinalizarea dosarului de admitere de către candidat pe platforma online de admitere (ulterior achitării taxei de înscriere/încărcării documentelor justificative pentru scutirea taxei de înscriere prin intermediul platformei online de admitere, dosarul trebuie finalizat și depus; plata taxei de înscriere nu echivalează cu depunerea dosarului).

**Articolul 26.** Înscrierea la concursul de admitere la studii universitare de masterat didactic într-un domeniu specific se poate realiza cu condiția deținerii unei diplome de finalizare a studiilor universitare de licență din același domeniu fundamental corespunzător domeniului studiilor universitare de licență în care se desfășoară programul de studii universitare de masterat didactic.

**CAPITOLUL III**

**Dispoziții finale și tranzitorii**

 **Articolul 28.**

 Ediția de față a prezentului regulament a fost aprobată în ședința Senatului UVT din data de ....2023.